ДУА “Сярэдняя школа №1 г. Сянно імя З.І.Азгура”

Падрыхтавала:

настаўнік беларускай мовы і літаратуры

Кучынская Таццяна Сцяпанаўна

**Мэты:**

* садзейнічаць фарміраванню ў вучняў умення ствараць тэкст-апісанне знешнасці чалавека
* выпрацоўваць уменні вызначаць асноўную думку, вучыць дзяцей самастойна мысліць
* выхоўваць пачуццё ўдзячнасці сваёй маці і паважлівыя адносіны да яе.

**Тэхналогія:** французская педмайстэрня

**Ход урока**

**1.Індукцыя.**

**Настаўнік.** Заплюшчыце вочы. Уявіце сабе, што вы спіце, бачыце цікавы сон. І раптам ласкавы мамін голас ціха гаворыць: “ Уставай, сынок (дачушка), пара ў школу збірацца”. Вы з неахвотай расплюшчваеце вочы і бачыце маму з мілай усмешкай на твары, якая гладзіць вас па галоўцы сваімі пяшчотнымі рукамі. Вось як пра маміны рукі сказаў паэт Паўлюк Прануза:

Маміны рукі – самыя лепшыя.

Няньчылі, гушкалі, лашчылі першыя.

Маміны рукі – сардэчныя, смелыя.

Маміны рукі – самыя ўмелыя.

Маміны рукі – рукі шчаслівыя.

Маміны рукі заўсёды цярплівыя.

Маміны рукі – самыя светлыя.

Маміны рукі – самыя ветлыя.

**2. Самаканструкцыя.**

* Запішыце прыметнікі, якія падыходзяць, каб ахарактарызаваць вашу маму.
* Прачытайце, што ў вас атрымалася. Калі спадабалася прапанаванае кімсьці слова, запішыце яго ў свой рад.
* Зрабіце першы выбар. Падкрэсліце адно слова, якое найлепей характарызуе вашу маму. Якое слова выбрана вамі?
* А цяпер прачытайце выказванні пісьменнікаў пра маці. Якія радкі прыдадуцца вам, каб сказаць пра сваю маму? Выпішыце іх. Гэта будзе ваш другі выбар.

**(на стале ў вучняў ляжаць карткі з выказваннямі пісьменнікаў пра маці)**

* Хто першага верасня прывёў вас у першы клас?
* У чым заключаецца ваша любоў да мамы?
* А як да вас ставіцца мама?
* Ці шмат у яе спраў і клопатаў?
* Чым і як вы дапамагаеце маме?
* З дапамогай дзеясловаў раскажыце, што робіць ваша маці. Запішыце словазлучэнні ў радок. Прачытайце.

**3.Сацыяканструкцыя**.

 Работа ў трох групах.

**Заданне першай групе**. Успомніце ўсё, што любіць ваша маці, і запішыце.

**Заданне другой групе**. Запішыце, якія рысы характару ўласцівы вашай маме.

**Заданне трэцяй групе**. Апішыце знешнасць сваёй маці.

**4. Сацыялізацыя**. Вучні зачытваюць усё, што зроблена ў групе.

**5. Афішыраванне**. Вашых мам аб’ядноўвае тое, што яны для вас самыя прыгожыя, самыя добрыя, самыя дарагія. Давайце намалюем іх любімыя кветкі.

**6.Разрыў**.

 Слова настаўніка пра маці.

“Мама. Матуля. Маці…

Ніхто цябе так не шкадуе і не любіць, як мама.

Ніхто так горка і ціха не тужыць па табе ў адзіноце, як маці.

Ніхто так не ўмее чакаць, як яна. Ніхто, як маці, не радуецца нават самым маленькім радасцям дзяцей сваіх.

Ніхто так, як маці, не ўмее цярпець і дараваць. А які невычэрпны сэнс гэтага адзінага слова – Ма-ма!

Слова, зразумелага на ўсіх мовах свету. У ім пяшчотная ласка, шчымлівы боль, любоў і надзея.

Калі нам бывае вельмі балюча, з глыбіні душы вырываецца енк: “Ма-ма!”. І здаецца, адрвзу стала лягчэй. Так было ў маленстве, так будзе заўсёды. Пакуль у нас ёсць маці, мы ў любым узросце застаёмся маладымі. Таму ой як трэба берагчы, шанаваць і любіць сваіх мацярок; не гаркату, а толькі радасці і кветкі прыносіць ім. Бо маці – пачатак усіх пачаткаў, апора і надзея, будучае народа, падтрымка ў горы і радасці” (С.Грахоўскі)

Хто з вас можа з вартасцю ацаніць штодзённую працу мамы? І ўсё гэта дзеля вас – толькі б вы былі накормленыя, чыста апрвнутыя. На жаль, у дзяцей усё менш і менш застаецца часу на маму. А ці многія могуць сказаць, якія ў маці вочы? Не, не колер – карыя ці блакітныя. Маміны вочы… У іх усё ваша жыццё, у іх – вы самі. Калі-небудзь у маміных вачах прачытаем мір і спакой. Яны падобныя на возера. Калі глядзіш у гэтыя вочы, адыходзяць неспакой і трывога, і ты верыш: усё будзе добра, таму што побач мама. А калі-небудзь гэтыя вочы цямнеюць і ператвараюцца ў вочы грозныя, калі ты што-небудзь зрабіў не так, і табе сорамна за свій дрэнны ўчынак.

А што можна сказаць пра маміны рукі, якія не ведаюць зморы, спакою, рукі, якія то гатуюць, то мыюць бялізну, то шыюць? Мы верым, што рукі маці могуць тварыць цуды. Вось чаму, як толькі што-небудзь забаліць у нас, адрвзу бяжым да яе.

Але шкада, што дзеці ў нас час амаль развучыліся звяртацца да маці з рознымі ласкавымі найменнямі.

Калі хочаце, раскрыю вам адзін сакрэт… Мама вельмі любтць кветкі. Прынясіце ёй летнім днём сціплы палявы букет. І мама ў адказ усміхнецца, так усміхнецца, што яе прамяністая ўсмешка назаўсёды застанецца ў вашай памяці.

А калі ваша мама пастарэе, не забывайце, што ёй патрэбна ваша ўвага, клапаціцеся пра яе, як яна гэта робіць у адносінах да вас.

**7.Пластыка.**

**Заданне першай групе**. Пакажыце, што мама робіць для вас.

**Заданне другой групе.** Пакажыце, што вы робіце для мамы.

**Заданне трэцяй групе**. Пакажыце, як мама вас любіць.

* А цяпер напішыце сачыненне пра маму, загаловак прыдумайце самі.

**8. Рэфлексія.**

Прадоўжыце, калі ласка, сказы:

Сёння на ўроку я задумаўся…

Мне спадабалася…

У канцы ўрока настаўнік выказвае падзяку вучням, заклікае берагчы маці, нічым не азмрочваць яе жыццё.